बोपन्ना और कुरैशी को स्टाकहोम ओपन का खिताब  
भारत और पाकिस्तान की इस शीर्ष वरीयता प्राप्त जोड़ी ने 60 हजार यूरो इनामी हार्डकोर्ट टूर्नामेंट के फाइनल में अपने ब्राजीली प्रतिद्वंदियों को केवल 57 मिनट में हराया।
रोहन बोपन्ना और ऐसाम उल हक कुरैशी की इंडो पाक एक्सप्रेस ने स्टाकहोम ओपन टेनिस टूर्नामेंट के युगल फाइनल में मार्सेलो मेलो और ब्रूनो सोरेस को करारी शिकस्त देकर इस सत्र का दूसरा और ओवरऑल तीसरा खिताब जीता।   भारत और पाकिस्तान की इस शीर्ष वरीयता प्राप्त जोड़ी ने 60 हजार यूरो इनामी हार्डकोर्ट टूर्नामेंट के फाइनल में अपने ब्राजीली प्रतिद्वंदियों को केवल 57 मिनट में 6-1, 6-4 से हराया। इन दोनों को इस जीत से 29400 डालर की पुरस्कार राशि और 250 रैकिंग अंक मिले।   इससे पहले, बोपन्ना और कुरैशी ने इस साल हाले और पिछले साल जोहानिसबर्ग में खिताब जीता था। बोपन्ना का कुल मिलाकर यह चौथा एटीपी युगल खिताब है। उन्होंने 2008 में अमेरिका के एरिक बुटोरक के साथ मिलकर लॉस एंजिल्स ओपन का खिताब जीता था।